[Video] Voëltjie kom ‘vra hulp’ by NSRISkermgreep uit die video Die bemanning van die Nasionale Seereddingsinstituut (NSRI) in Simonstad het vandeesweek ŉ video gedeel van ŉ ongewone “reddingsoperasie” toe hulle ŉ voëltjie moes help wat in vislyn verstrengel geraak het. Maroela Media het vroeër berig Darren Zimmerman, NSRI Simonstad se stasiebevelvoerder, het gesê die span het die voëltjie Saterdag gedurende ŉ roetine-oefening van die bemanning opgemerk toe die voël self by die voordeur van die gebou ingestap gekom het. “Ons het opgemerk dit lyk asof die voël in vislyn verstrengel geraak het. Hy het voor ons opleidingspersoneel gestaan asof hy om hulp vra,” het Zimmerman gesê. “Hy het na die span toe gestap en voor hulle gaan staan sonder enige teken dat hy bang is of gaan wegvlieg.” Die span het die voël opgetel en hy het geensins probeer wegkom nie. “Hy het toegelaat dat die NSRI-span hom optel en hanteer. Hy het sy volle samewerking gegee terwyl ons hom uit die lyn ontknoop het,” het Zimmerman gesê. In die video kan gesien word hoe die span die vislyn versigtig ontknoop en wegsny, terwyl die voël rustig toelaat dat hulle die vislyn verwyder. Nadat hy uit die vislyn bevry is, sit hulle hom neer en hy skarrel ooglopend ongedeerd weg. “Hy het ŉ oomblik geneem om sy bene te strek, maar ná ŉ kort stappie weer gevlieg,” het Zimmerman gesê. Die NSRI vermoed die voël is ŉ bontkiewiet.